EUROOPAN UNIONIN VIRKAMIESTUOMIOISTUIMEN TUOMIO

(kolmas jaosto)

20 päivänä heinäkuuta 2016

HC

vastaan

Euroopan komissio

”Henkilöstö — Väliaikaiset toimihenkilöt — Peräkkäiset työsuhteet erilaisilla työsopimuksilla useissa unionin toimielimissä — Työttömyysjakson aiheuttama keskeytys — Kuuluminen keskeytyksettä unionin yhteiseen sairausvakuutusjärjestelmään — Uusi työsuhde — Muuhun henkilöstöön sovellettavien palvelussuhteen ehtojen 13 artikla — Ennen työhönottoa suoritettava lääkärintarkastus — Muuhun henkilöstöön sovellettavien palvelussuhteen ehtojen 32 artikla — Asianomainen ei ole ilmoittanut kärsimästään sairaudesta — Työsopimusten tekemiseen toimivaltaisen viranomaisen myöhempi havainto — Lääketieteellisen varauman soveltaminen takautuvasti viiden vuoden ajan — Riitautus — Asian saattaminen työkyvyttömyyslautakunnan käsiteltäväksi — Lojaalisuusvelvollisuus — Työsopimusten tekemiseen toimivaltaisen viranomaisen päätös, jolla työntekijältä evätään kuudeksi vuodeksi mahdollisuus tulla otetuksi toimielimen palvelukseen”

Aihe:

SEUT 270 artiklaan, jota sovelletaan Euratomin perustamissopimukseen sen 106 a artiklan nojalla, perustuva kanne, jossa HC vaatii virkamiestuomioistuinta kumomaan yhtäältä Euroopan komission työsopimusten tekemiseen toimivaltaisen viranomaisen 12.2.2014 tekemän päätöksen soveltaa häneen taannehtivasti muuhun henkilöstöön sovellettavien palvelussuhteen ehtojen 32 artiklan mukaista lääketieteellistä varausta ja toisaalta työsopimusten tekemiseen toimivaltaisen viranomaisen 29.1.2015 tekemän päätöksen, jolla häneltä evättiin kuuden vuoden ajaksi mahdollisuus tulla otetuksi toimielimen palvelukseen.

Ratkaisu:

Euroopan komission työsopimusten tekemiseen toimivaltaisen viranomaisen 29.1.2015 tekemä päätös, jolla HC:ltä evättiin kuuden vuoden ajaksi mahdollisuus tulla otetuksi toimielimen palvelukseen, kumotaan. Kanne hylätään muilta osin. Euroopan komissio vastaa omista oikeudenkäyntikuluistaan, ja se velvoitetaan korvaamaan puolet HC:n oikeudenkäyntikuluista. HC vastaa puolesta omia oikeudenkäyntikulujaan.

Tiivistelmä

Muuhun henkilöstöön sovellettavien palvelussuhteen ehtojen 13 artiklan sanamuodon mukaan ennen väliaikaisen toimihenkilön palvelukseen ottamista toimielimen asiantuntijalääkäri suorittaa hänelle lääkärintarkastuksen, jotta varmistetaan, että henkilö täyttää näiden palvelussuhteen ehtojen 12 artiklan 2 kohdan d alakohdassa säädetyt edellytykset; tämän viimeksi mainitun säännöksen mukaisesti henkilöä ei voida ottaa palvelukseen väliaikaisena toimihenkilönä, jos hänellä ei ole terveydellisiä edellytyksiä tehtäviensä hoitamiseen. Tältä osin väliaikaisen toimihenkilön palvelukseen ottamista edeltävä lääkärintarkastus palvelee unionin toimielinten, joiden on kyettävä suorittamaan niille annetut tehtävät, legitiimiä intressiä. Tässä toimielimen asiantuntijalääkärin suorittamassa tarkastuksessa, jossa on välttämätöntä suorittaa asianomaisen kliininen tarkastus ja tarvittaessa asiantuntijalääkärin määräämät täydentävät biologiset testit, asiantuntijalääkäri voi joutua toteamaan, että työhön ehdolla olevalla henkilöllä, joka täyttää terveydelliset edellytykset, on tietty sairaus tai vamma, joka voi myöhemmin pahentua ja johtaa siihen, että asianomainen joutuu tai pyytää saada päästä työkyvyttömyysjärjestelmän piiriin. (ks. 64 ja 65 kohta) Viittaukset: Yhteisöjen tuomioistuin: tuomio 5.10.1994, X v. komissio (C-404/92 P, EU:C:1994:361, 20 kohta) Virkamiestuomioistuin: tuomio 5.7.2011, V v. parlamentti (F-46/09, EU:F:2011:101, 77 kohta oikeuskäytäntöviittauksineen)

Muuhun henkilöstöön sovellettavien palvelussuhteen ehtojen 32 artiklan sanamuodon mukaan työsopimusten tekemiseen toimivaltainen viranomainen voi vedota lääketieteelliseen varaumaan hiljattain palvelukseen otettua työntekijää vastaan vasta ennen työhön ottamista suoritettavan lääkärintarkastuksen jälkeen. Tämän artiklan soveltamisedellytyksiä tulkitaan suppeasti. Kun saman työntekijän työssäolojaksot kahdessa toimielimessä ovat keskeytyneet pitkän työttömyyden ajaksi, jälkimmäinen toimielin voi pätevästi katsoa, että asianomainen työntekijä on lähetettävä uuteen lääkärintarkastukseen, jotta tarkastetaan, täyttääkö hän edelleen terveydelliset edellytykset, joista muuhun henkilöstöön sovellettavien palvelussuhteen ehtojen 12 artiklan 2 kohdan d alakohdassa säädetään muita toimihenkilöitä varten uusien tehtävien hoitamista varten ja näin ollen tarvittaessa on sovellettava palvelussuhteen ehtojen 32 artiklassa säädettyä lääketieteellistä varaumaa. (ks. 70 ja 71 kohta) Viittaukset: Virkamiestuomioistuin: tuomio 29.9.2009, O v. komissio (F-69/07 ja F-60/08, EU:F:2009:128, 121 kohta)

Ihmisoikeuksien ja perusvapauksien suojaamiseksi tehdyn Euroopan yleissopimuksen 8 artiklassa vahvistettu ja jäsenvaltioiden yhteisestä valtiosääntöperinteestä ilmenevä oikeus nauttia yksityisyyden suojaa on yksi unionin oikeusjärjestyksessä suojelluista perusoikeuksista. Siihen sisältyy erityisesti henkilön oikeus pitää salassa omaa terveydentilaansa koskevat tiedot. Perusoikeuksia voidaan kuitenkin rajoittaa, kunhan rajoitukset tosiasiassa palvelevat yleisen edun mukaisia tavoitteita ja kunhan niillä ei puututa perusoikeuksiin tavalla, joka on tavoitellun päämäärän kannalta suhteeton, jota ei voida hyväksyä ja joka olisi ristiriidassa täten suojatun oikeuden keskeisen sisällön kanssa. Tältä osin väliaikaisen toimihenkilön palvelukseen ottamista edeltävä lääkärintarkastus palvelee unionin toimielinten, joiden on kyettävä suorittamaan niille annetut tehtävät, legitiimiä intressiä. Jotta työsopimusten tekemiseen toimivaltainen viranomainen voi tarkistaa, täyttääkö väliaikaisen toimihenkilön tehtävään ehdolla oleva henkilö terveydelliset edellytykset, sellaisena kuin niistä säädetään muuhun henkilöstöön sovellettavien palvelussuhteen ehtojen 12 artiklan 2 kohdan d alakohdassa ja jotta suojataan kyseiselle viranomaiselle näiden palvelussuhteen ehtojen 32 artiklassa säädettyä mahdollisuutta vedota tarvittaessa lääketieteelliseen varaumaan, tämän viranomaisen on voitava saada tutustua asiantuntijalääkärinsä kautta tietyssä määrin tämän ehdokkaan terveydentilaa koskeviin tietoihin, jotka asianomaisen itsensä on toimitettava suoraan. Näin ollen väitettyä sekaantumista kyseisen ehdokkaan yksityiselämään, joka johtuu velvollisuudesta ilmoittaa sairaudesta, josta hän kärsii tai on aiemmin kärsinyt, voidaan pitää perusteltuna. Toimielimen asiantuntijalääkäri voi nimittäin vaatia palvelukseen ottamista edeltävässä lääkärintarkastuksessa väliaikaisen toimihenkilön tehtävään ehdolla olevalta henkilöltä, että hän täyttää työhönottoa edeltävän terveydentilaa koskevan kyselylomakkeen, ja hän voi käyttää asianomaisen täten tekemiä ilmoituksia arvioidakseen, onko hänen aiheellista ehdottaa työsopimusten tekemiseen toimivaltaiselle viranomaiselle muuhun henkilöstöön sovellettavien palvelusuuhteen ehtojen 32 artiklan mukaisen lääketieteellisen varauman soveltamista hänen palvelukseen ottamiseensa. Lisäksi kyseisen ehdokkaan on vastattava tässä lääkärintarkastuksessa rehellisesti kysymyksiin, jotka tämä terveydenhuollon ammattilainen, jota sitoo lääkräin vaitiolovelvollisuus, hänelle esittää, kun nämä kysymykset kuuluvat lääkärille annettuun tehtävään ja kun ne ovat suhteellisuusperiaatteen mukaisia. (ks. 77–81 kohta) Viittaukset: Yhteisöjen tuomioistuin: tuomio 5.10.1994, X v. komissio (C-404/92 P, EU:C:1994:361, 17, 18 ja 20 kohta) Ensimmäisen oikeusasteen tuomioistuin: tuomio 13.7.1995, K v. komissio (T-176/94, EU:T:1995:139, 39 kohta)

Tilanteessa, jossa ennen palvelukseen ottamista suoritettavan lääkärintarkastuksen jälkeen käy ilmi, että työntekijä ei ole vastannut rehellisesti ja kokonaan asiantuntijalääkärin tässä tarkastuksessa hänen terveydentilastaan esittämiin kysymyksiin, työsopimusten tekemiseen toimivaltainen viranomainen voi peruuttaa alkuperäisen päätöksensä olla soveltamatta lääketieteellistä varaumaa ja tehdä uuden päätöksen tämän varauman taannehtivasta soveltamisesta. Kyseinen viranomainen on kuitenkin velvollinen noudattamaan tätä ennen muuhun henkilöstöön sovellettavien palvelussuhteen ehtojen 32 artiklassa säädettyä menettelyä eli saattamaan asian asiantuntijalääkärin käsiteltäväksi, jotta tämä antaisi lausunnon siitä, olisiko asianomaisen sairaus tai vamma oikeuttanut lääketieteellisen varauman asettamisen henkilön palvelukseenottamiselle, sekä antamaan tämän lausunnon perusteella tekemänsä päätöksen tiedoksi työntekijälle, jotta tämä voi mahdollisesti valittaa siitä työkyvyttömyyslautakunnalle. Tällainen kysymys, joka edellyttää sen määrittämistä, saattoiko tämä sairaus tai vamma johtaa toimihenkilön työkyvyttömyyteen tai kuolemaan viiden vuoden kuluessa siitä, kun hän aloitti toimielimen palveluksessa, on lääketieteellinen kysymys ja sen arvioiminen kuuluu yksinomaan asiantuntijalääkärin ja muutoksenhakutilanteessa työkyvyttömyyslautakunnan toimivaltaan. (ks. 85 kohta) Viittaukset: Virkamiestuomioistuin: tuomio 10.7.2012, AV v. komissio (F-4/11, EU:F:2012:96, 34 kohta)